**Raport narativ Erasmus**

**Student**: Grama Bogdan

**Universitate-gazda:**  Politehnica de Valencia Campus de Alcoy

**Specializare:** Calculatoare

**An universitar: 2012-2013**

 Primul semestru al acestui an universitar l-am petrecut in Alcoy, Spania, prin intermediul ERASMUS. Am să încerc să rezum în câteva rânduri ce a însemnat această experienţă pentru mine, deoarece a fost cea mai frumoasă experienţă din toată perioada mea de studenţie.

Înainte de a părăsi România, am luat legătura cu mentorul nostru de acolo pentru că am vrut să îl rugăm să ne găsească un apartament de închiriat, însă ne-a spus că ne-a rezervat o cameră la căminul facultăţii şi după ce ajungeam, vom căuta un apartament împreună. Însă când am ajuns, pe data de 29.09.2012, împreună cu 2 colegi de clasă, căminul era închis, iar noi nu puteam luam legătura cu mentorul nostru. Într-un final l-am găsit pe mentor, ne-am cazat la un hotel şi a doua zi, împreună cu mentorul am şi găsit un apartament şi l-am inchiriat. Am locuit timp de 5 luni într-un apartament cu 4 camere, complet mobilat împreună cu colegii mei din România. Dacă mergeţi într-o ţară străină cu bursă ERASMUS şi nu cunoaşteţi foarte bine limba, dar doriţi să o învăţaţi repede, vă sfătuiesc să vă căutaţi o chirie cu studenţi din acea ţară.

Primele zile la facultate am avut parte de *Orientation Days,* o zi dedicată studenţilor Erasmus, unde am făcut cunoştinţă cu unii profesori, ne-a fost prezentată în ansamblu toată universitatea, toate lucrurile care le putem face în interiorul facultăţii (sala de forţă, accesul la biblioteca, cabinetul medical etc...) precum şi excursiile care urmau să fie planificate. În aceeaşi săptămână a fost organizată şi *The International Dinner,* unde toţi studenţii trebuiau să gătească ceva specific ţării lor. După sfârşitul primei săptămani, am ales şi cursurile pe care doream să le urmam.

La început, trebuie să recunosc că mi-a fost destul de greu să mă obişnuiesc cu faptul că trebuia să învăţ în limba spaniolă, însă până la urmă totul a fost bine, am trecut toate examenele şi pot spune că sunt destul de mulţumit de rezultatele obţinute.

Alcoy, fiind un oraş mic, deşi pare un dezavantaj (lipsa de distracţie), a fost, dimpotrivă, un avantaj, deoarece la toate evenimentele sau la toate petrecerile eram toţi studenţii Erasmus împreună şi acest lucru ne-a făcut să fim foarte apropiaţi unii de alţii, motiv pentru care mi-a fost foarte greu să îmi iau rămas bun de la majoritatea dintre ei.

Dacă ar mai fi posibil pentru mine să mai primesc încă o dată bursa Erasmus şi să studiez în altă ţară din nou, nu aş sta pe gânduri nici măcar două secunde!

Această experienţă te pregăteşte pentru viaţă, te învaţă cum să te descurci pe cont propriu şi îţi oferă independenţă deplină. Dar cel mai bun lucru pe care ţi-l poate oferi este posibilitatea de a face diferenţa între culturi şi, de asemenea, de a aprecia tot ce trăieşti, ştiind că e doar pentru o anumită perioadă de timp.